**Lihtne, optimeeritud, vabal teabelevil ja ühistegevusel põhinev maakodu**

Paljud isiklikust maakodust unistajad peavad täna tunnistama, et see on võimatu. Või tuleks pere esmatähtsa vajaduse rahuldamiseks siduda end mitmekümneaastase pangalaenuga.

Meie võimekus tehnoloogiliselt keeruliste hoonete ehitamiseks paraneb pidevalt. Oleks aeg mõista eluaseme tähendust paljude ühiskonda vaevavate probleemide võtmes, et suunata koostööenergia võimalikult lihtsate, kuid tehnoloogiliselt täiuslike kvaliteetsete tüüpelamute rajamiseks. Optimeerida koduehitus selliseks, et madala sissetulekuga kodurajajast ei saaks aastakümneteks laenuori ega lisanduks survet teenimiseks välismaal.

**Kohalik, eelistatult ahiküte**

Optimeeritud ehk lihtne, kuid kvaliteetne pereelamu tuleks sobitada maakeskkonda, et kasutada meie loodusrikkust – roheenergiat (mida rikneb täna Eestimaa metsades tohututes kogustes).

Idee põhiosa valmis mõne aasta eest isikliku kogemuse najal. Kasutades ca 2 ha lehtmetsast saadud loomulikul viisil kuivanud puitu ja kiiresti taastuvat sarapuuvõsa, püsivad poolteistkordse 8,5X11 m välismõõtudega maja 75 m2 alakorruse elektrikulud tasemel 15 €/kuus (ca 100 kW, öine ja päevane tariif) ilma ühtki paketipakkumist valimata, elektri kokkuhoiu vaevata ja päikese- või tuuleenergiat kasutamata. Ehkki kõnealusel hoonel on rida puudusi, peaks sellise fossiilenergia kuluga maja mahtuma aastal 2020 rakenduva “ligi nullenergia“ direktiivi raamesse. On ülioluline, et me endi loodud väärtõlgenduste tulemusel meie rikkast looduskeskkonnast tulenevaid eeliseid ei kaotaks!

Et kogukondlikul põhimõttel arendatav tüüpmaja ei mõjuks ehitusturu solkijana, peaks olema selle põhiplaaniks traditsiooniline ristkülik (ruumiliselt tahukas), millele on paigaldatud 45-kraadise kaldega katus. Ehk vaba arhitektuurilistest liialdustest – „moevooludest“, kuid tehniliselt nutikas, et hiljem oleks võimalik detaile või ruume lisada.

**Täiuslik, tasuta infomaterjal**

Lihtsamaja infomaterjal PEAKS olema TASUTA! Sisaldades täiuslikke ehitusjooniseid, tehnilisi kirjeldusi, fotosid prototüübi ehitusstaadiumitest, õppevideoid, materjali ja ajakulu arvestusi. Ehk tasuta tüüpprojekt, kuid mida ei arenda ainult arhitektid või ehitusspetsialistid, vaid mille arenduses osaleb ideest huvitatud kogukond.

Selline ideearendus matkib maailmas populaarse vabatarkvara loomeprotsessi. Kogukondliku arendustööna täiustatakse infomaterjali pärast esimeste prototüüpide valmimist ja edaspidi pidevalt, vältimaks pisimaidki vigu. Kaaluda tuleks huvilistele vabalt kättsaadava joonestustarkvara, nagu Google Sketchup kaasamist, millega tulemuseni jõudmiseks võib kuluda kordades rohkem vaeva kui kalli profitarkvaraga, kuid mis lubaks osaleda erialase ettevalmistuseta huvilistel. Ehitus- ja planeerimistoimingute juurde kuulub järelevalve , milles võiksid osaleda ehituskõrgkoolid.

**Monoliitbetoonist kandekonstruktsioon – karp**

Näiteks võiksid kerkida hoone kandekonstruktsioonid spetsialistitööna monoliitbetoonist ühiselt hallatavate täpses mõõdus korduvkasutusega betooniraketiste süsteemi abil ja ka katuse paigaldaksid oskustöölised. Selle järel saab kodurajaja täiuslike infomaterjalide abil ehitust jätkata – paigaldada korraliku välissoojustuse, laudvoodri, aknad ja uksed jm. Kvaliteetsete betoonist siseseinte, põranda ja vahelae ehk „tooriku“ ehitamine eluruumideks ei erine korteriremondist, mille kogemus on paljudel.

Eeldusel, et kandekonstruktsiooni rajamine oleks maksimaalselt optimeeritud ja osalt riiklikult või kogukondlikult toetatud, saadi väljast täiesti valmis, kuid sisetöödeta maja täpse eelarvestuse summaks 22 tuhat eurot (põhiliselt materjali hind). Kui otsida võimalusi ka materjalide ühistegevuslikuks hulgiostuks, võiks valmisehitatud alumise korrusega 8,5 X 11 m välismõõtudega maamaja maksumus jääda vahemikku 30-40 tuhat eurot.

**Madalad püsikulud tagavad konkurentsieelise tootmiseks**

Tähtsaimaks eesmärgiks on maapiirkondade elamisväärsuse taastamine. Maatingimustes võib tunduda ka 30 tuhande euro säästmine võimatu. Lihtsamaja ideest võiks saada uus, seniteadvustamata eesmärk maanoortele. 20-30 eluaastate vahemikus on inimese füüsiline võimekus tipus (sporditulemused!), et seda eesmärgipäraselt mingil raskel, kuid tasuval tööl rakendada. Kasvõi välismaal või suures linnas, et kogemusi omandada, kuid tähtsaima sihiga SÄÄSTA selleks, et olla kogu ülejäänud elu VABA! Kuna peaaegu olematute kodukulude, kuid miks mitte ka olulises osas ise toodetud tervisliku toidu najal oleksid püsikulud nii madalad, et puhtratsionaalselt võiks tunda ka miinimumpalga saaja end „rikkamana“, kui rohkete kuludega linnaelanik. Nii võiks kujuneda maaettevõtluse konkurentsieelis täna valitsevast majandusideoloogiast erinevalt. Kujuneb positiivne suhtumine kohalikku tootmisse oma kodupiirkonnas ja väärtustakse selle kestmist selle asemel, et pimesi aina suuremate palganumbrite suunas tormelda. Mõtlemata, milliseks kujunevad ulgtöölise elu kaudsed, eriti immateriaalsed kulud.

**Et maaelu võiks püsida**

Me tunnistame, et meie riigiaparaat vajab optimeerimist, mille tõttu ähvardab oht kaotada töö paljusid tublisid riigiametnikke. Võib-olla unistavad juba täna keskea piiri ületanud tublid riigitöötajad rahulikumast elust maapiirkondades. Vaimustumata üürikorteritest, silme eest isiklik kodu ja maalapp ning mets selle ümber. Kuni rajamiskulud püsivad 100 tuhande euro piires, tunnistatakse jõuetust elumuutuseks. Sellest kolm korda odavam hind võiks saada motivaatoriks ja pääseteeks oluliste riiklike protsesside (ümber-)kujundamisel. Kuna just nii võiks liikuda maale haritum rahvas, kellel on võimekus kaasalöömiseks kohalikus hariduselus napi palga üle nurisemata – et kogeda eneseteostuse, kaasatuse rõõmu.

Soodne elamuehitus muudab lihtsamaks välismaale töölesiirdunute tagasipöördumise ja võiks anda uue tõuke maaelanikkonna kasvamiseks.

**Ühistegevus**

Kõigis nendes protsessides on võtmetähendusega ÜHISTEGEVUS. Kuna sellest kõneldakse, kuid tegelikkuses on ühistegevuslik mahajäämus meie naaberriikidest ja paljudest edukatest eeskujudest väga suur. Muutused saavad alata igaühe üksiktasandist ja tingimused muutusteks määrab inimvajaduste alumine tasand – toit, eluase, toasoojus, puhas vesi jne.

Sama teema kokkuvõtlikult kohalikus ajalehes:

<http://www.saartehaal.ee/2014/03/20/madala-kulutasandiga-eluviisist-ja-lihtsast-majast/>

Lisa 1.

*HINDAJA VASTUTUSEST: Praegu tehtut hindavad kord need, kes tulevad meie järel. Oleme uhked endi tegusate esiisade üle ja küllap on ka neid, kes esivanemate tehtu pärast piinlikust peavad tundma. Nüüd, kui see idee on avaldatud, loodan autorina, et minu lapsed, lapselapsed jne ei pea seatud eesmärki häbenema. Kuid loomulikult võib ka minna vastupidiselt ja tulevase eduka linnastunud mugava ühiskonna liige ohkab, et milline vaev pidi õhutama eelkirjeldatud unistusi, kui tegelikkus kujunes mõõtmatult lihtsamaks. Ühe või teise poole valik on tänases suuresti usuküsimus (seega ülimalt isiklik), aga midagi paremat meil praegu pole.*

Lisa 2.

*Idee – infomaterjali loomise esimesteks partneriteks võiksid olla kõrgkoolid. Idee autor ei suudaks ise ideed vedada, kuid lisaks selle asemel enda kutsetööga teenitud vahendid ja vaimuenergia idee õnnestumisse.*